भारताच्या पहिल्या बुलेट ट्रेनचा मुहूर्त ठरला; केंद्रीय रेल्वे मंत्र्यांनी जाहीर केली तारीख

नवी दिल्ली: भारतीय रेल्वेच्या इतिहासात मैलाचा दगड ठरणाऱ्या बुलेट ट्रेन प्रकल्पाची प्रतीक्षा आता संपली आहे. केंद्रीय रेल्वे मंत्री अश्विनी वैष्णव यांनी गुरुवारी एका विशेष कार्यक्रमात देशातील पहिल्या बुलेट ट्रेनच्या व्यावसायिक प्रवासाची तारीख जाहीर केली. येत्या १५ ऑगस्ट २०२७ रोजी भारताची पहिली बुलेट ट्रेन रुळावरून धावेल, अशी अधिकृत घोषणा त्यांनी मीडियाशी संवाद साधताना केली. अहमदाबाद-मुंबई बुलेट ट्रेन प्रकल्पाचा हा पहिला टप्पा असून, सुरुवातीला ही सेवा गुजरातच्या सूरत ते बिलिमोरा या दोन स्थानकांदरम्यान सुरू होणार आहे.

रेल्वे मंत्र्यांनी या महत्त्वाकांक्षी प्रकल्पाच्या विस्ताराबाबत माहिती देताना सांगितले की, बुलेट ट्रेनचे काम एकूण पाच टप्प्यांत विभागले गेले आहे. सूरत ते बिलिमोरा या पहिल्या टप्प्यानंतर दुसऱ्या टप्प्यात सूरत ते वापीपर्यंतचा मार्ग पूर्ण केला जाईल. त्यानंतरच्या तिसऱ्या टप्प्यात अहमदाबादपर्यंत रेल्वे पोहोचेल, तर चौथ्या टप्प्यात महाराष्ट्रातील ठाणे शहरापर्यंत ही सेवा विस्तारित होईल. प्रकल्पाच्या पाचव्या आणि अंतिम टप्प्यात अहमदाबाद ते मुंबई हा संपूर्ण ५०८ किमीचा मार्ग प्रवाशांसाठी पूर्णपणे खुला केला जाईल. हा संपूर्ण प्रकल्प तांत्रिकदृष्ट्या गुंतागुंतीचा असल्याने तो पूर्ण क्षमतेने सुरू होण्यास काही वर्षे लागतील, असेही त्यांनी स्पष्ट केले.

हेही वाचा – ‘इंद्रायणीनगरच्या विकासासाठी कटिबद्ध’; तुषार सहाणे

नॅशनल हाय स्पीड रेल कॉर्पोरेशन लिमिटेडने (NHSRCL) दिलेल्या आकडेवारीनुसार, या ५०८ किमी लांबीच्या प्रकल्पाचा ३४८ किमीचा मोठा हिस्सा गुजरातमध्ये, १५६ किमीचा हिस्सा महाराष्ट्रात आणि उर्वरित ४ किमीचा भाग दादरा आणि नगर हवेलीमध्ये येतो. साबरमती ते मुंबई दरम्यान एकूण १२ स्थानके असतील, ज्यात साबरमती, अहमदाबाद, आणंद, वडोदरा, भरूच, सूरत, बिलिमोरा, वापी, बोईसर, विरार आणि ठाणे या स्थानकांचा समावेश आहे. विशेष म्हणजे, ताशी ३२० किमी वेगाने धावणारी ही ट्रेन मुंबई-अहमदाबाद हे अंतर केवळ २ तास ७ मिनिटांत पूर्ण करेल, ज्यामुळे प्रवाशांच्या वेळेत मोठी बचत होणार आहे.